5. sz. napirendi pont



**ZALA MEGYEI ÖNKORMÁNYZAT**



a Zala Megyei Közgyűlés 2021. március 18-ra tervezett ülésére, mely a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet következtében nem kerül megtartásra

**Tárgy:**Rendelet-tervezet Zala megye címeréről és zászlajáról, valamint azok használatának szabályozásáról.

**Az előterjesztést készítette:** dr. Pál-Harmath Judit

**Törvényességi észrevétel:** nincsen dr. Mester László

**Előterjesztő:**

Dr. Pál Attila

a közgyűlés elnöke

**www.zala.hu**

**Tisztelt Közgyűlés!**

A Zala Megyei Önkormányzati Közgyűlés 1/1991. (II.2.) sz. rendeletével fogadta el Zala megye címerének és zászlajának alkotásáról, azok használatának szabályozásáról szóló rendeletét.

A jogszabály szövegét két alkalommal, 2010-ben és 2012-ben módosította a közgyűlés. A 2010-es módosítás a megye címer és a megye zászló zöld-arany alapszíneinek megváltoztatására irányult, miután a levéltári kutatások alapján megállapítást nyert, hogy a megyecímer rajza megfelel a történelmi hagyományoknak, azonban színe nem, mert Zala megye egykori címerei között nem fordult elő zöld-arany színvariáns. A 2012. évi módosítás a rendelet IV. fejezetetének hatályon kívül helyezésére irányult, miután 2012. április 15. napján hatályba lépett a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény. Az új szabálysértési törvény értelmében az önkormányzatoknak 2012. május 31-ig kellett hatályon kívül helyezniük az önkormányzati rendeletekben meghatározott szabálysértési rendelkezéseket.

A megye címerének és zászlajának használatára vonatkozó szabályok az elmúlt harminc évben nem változtak. Jelen új rendelet megalkotásának célja, hogy pontosabban meghatározza a címer, valamint a zászló használatának gyakorlatban előforduló esetköreit, az engedély nélküli, valamint az engedélyhez kötött használat lehetőségét, továbbá a technikai fejlődés adta ábrázolási és felhasználási lehetőségekkel is számolva szabályozza annak módját a megye jelképeinek méltó módon történő megjelenítése és használata érdekében.

A jogalkotásról szóló 2010. évi CXXX. törvény (a továbbiakban: Jat.) 17.§ (1) bekezdése szerint a jogszabály előkészítője előzetes hatásvizsgálat elvégzésével felméri a szabályozás várható következményeit. A Jat. előírásainak megfelelően a jogszabály előkészítője elvégezte az előzetes hatásvizsgálatot, melyet az alábbiakban mutatok be.

**Előzetes hatásvizsgálat**

a jogalkotásról szóló 2010. évi CXXX. törvény 17.§ (1) bekezdése alapján

**A rendelet-tervezet címe:**

*A* *Zala Megyei Közgyűlés elnökének …/2021. (III.. …) önkormányzati rendelete Zala megye címeréről és zászlajáról, valamint azok használatának szabályozásáról*

**Társadalmi-gazdasági hatása:**

*A módosításnak társadalmi-gazdasági hatása nincs.*

**Költségvetési hatása:**

*A módosításnak költségvetési hatása nincs.*

**Környezeti, egészségi következményei:**

*A módosításnak környezeti, egészségi következménye nincs.*

**Adminisztratív terheket befolyásoló hatása:**

*A módosításnak adminisztratív terheket befolyásoló hatása nincs.*

**Egyéb hatása:** *Nincs.*

**A rendelet megalkotásának szükségessége:** *A megye jelképeinek méltó módon történő megjelenítése és használata érdekében aktuális szabályozás megalkotása.*

**A rendelet megalkotása elmaradása esetén várható következmények:** *A megye jelképeinek szabályozástól eltérő módon történő felhasználása.*

**A rendelet alkalmazásához szükséges feltételek:**

**- személyi:** *biztosítva*

**- szervezeti:** *biztosítva*

**- tárgyi:** *biztosítva*

**- pénzügyi:** *biztosítva*

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján a közgyűlés feladat-és hatáskörében eljárva a közgyűlés elnöke fogadja el a rendelet-tervezetet.

**A Zala Megyei Közgyűlés elnökének**

**…/2021. (III…...) önkormányzati rendelete**

**Zala megye címeréről és zászlajáról, valamint azok használatának szabályozásáról**

A Zala Megyei Közgyűlés Elnöke a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján a közgyűlésnek az Alaptörvény 32. cikk (1) bekezdés a) és i) pontjaiban, valamint 33. cikk (1) bekezdésében meghatározott hatáskörében eljárva Zala megye címerének és zászlajának méltó módon történő megjelenítése és használata érdekében a következő rendeletet alkotja:

1. §

(1) Zala megye címere világos azúr kék mezőben ezüst pólya, a pajzsfőben nyílt, leveles ötágú arany korona lebeg, a pajzsderékban – ezüst pólyán – heraldikailag balra repülő fekete színű nyílvessző.

(2) A pajzs alakja csücskös talpú szimmetrikus tárcsapajzs, oldalai enyhén íveltek, felső széle kissé ívelt.

(3) A címerpajzs alakja Zala vármegye történelmi címerének alakját követi, és a több évszázados hagyományt testesíti meg.

a) A pajzs világos azúr kék színe az ég, a levegő és a víz színéből kiindulva a tisztaságot és hűséget szimbolizálja.

b) Az ezüst pólya a rajta lebegő fekete nyílvesszővel a megyének nevet adó Zala folyót, illetve annak nyugat-keleti folyásirányát jelképezi.

c) A nyílt, leveles ötágú korona méltóságjelvény; szűkebb értelemben a történelemformáló zalai köznemesség szimbóluma, tágabb értelemben a zalai emberek méltóságának, büszkeségének, öntudatának jelképe.

2. §

(1) Zala megye címerét az e rendeletben szabályozott módon, kizárólag díszítő és a megyére utaló jelképként lehet felhasználni:

a) az önkormányzat és hivatala elhelyezésére szolgáló épületben a saját tulajdonú, illetve az általa rendszeresen vagy alkalomszerűen használt helyiségekben,

b) az önkormányzat honlapján,

c) a közgyűlés által adományozott, kibocsátott díszokleveleken, emléklapokon, emlékplaketteken, emlékérmeken, emléktárgyakon, jelvényeken, kitüntetéseken,

d) a közgyűlés, a bizottságai, az önkormányzat és hivatala által készített és szerkesztett kiadványokon,

e) a közgyűlés, a bizottságai, az önkormányzat, annak tisztségviselői, hivatala, annak vezetője által használt levélpapíron, borítékon, névjegykártyán,

f) a közgyűlés és az önkormányzat rendezvényeinek dekorációin, vetített előadásain, reprezentációs célú ajándéktárgyain,

g) az önkormányzat által alapított gazdasági társaság, alapítvány kiadványain, rendezvényein, levélpapírján, névjegykártyáján, bélyegzőjén,

h) nemzetközi kapcsolatokban és idegenforgalmi célzattal,

i) a megye történetével, fejlődésével foglalkozó kiadványokon,

j) gazdasági társaságok, intézmények, társadalmi szervek, egyesületek emblémáiban, kiadványaiban,

k) egyéb esetekben.

(2) A 2. § (1) bekezdés g)-k) pontjaiban szabályozott esetekben történő felhasználáshoz – a felhasználó szerv vezetőjének kérelmére – átruházott hatáskörben a megyei közgyűlés elnöke ad engedélyt.

(3) A címer hivatalos eljárás és hatósági tevékenység során nem alkalmazható. Védjegyként történő felhasználása tilos.

(4) A megye címere kizárólag hiteles alakban – színben és formában – ábrázolható. Kivételt képez ez alól, ha az előállításhoz használt anyag színében (fém, fa, bőr, textília stb.) készítik. Nyomdai úton történő előállítása esetén fekete-fehér színben is megjeleníthető. Kicsinyítése csak olyan mértékig engedélyezett, ami nem sérti a hiteles ábrázolást.

(5) A címergyártás és forgalmazás jogát az önkormányzat fenntartja.

3. §

(1) A címer használatára vonatkozó kérelemnek tartalmaznia kell:

- a kérelmező megnevezését és címét,

- a címer előállításának és felhasználásának módját, célját,

- az előállítani kívánt mennyiséget,

- a terjesztés vagy forgalomba hozatal módját,

- a címerhasználat időtartamát,

- a címerhasználatért felelős személy nevét.

(2) A kérelemhez csatolni kell a címerrel díszített kiadvány vagy tárgy mintáját vagy méretarányos fényképét, illetve tervét.

4. §

(1) A címerhasználatra vonatkozó engedélynek tartalmaznia kell:

- a felhasználásra jogosított megnevezését, címét,

- az engedélyezett felhasználás céljának és módjának megjelölését,

- a felhasználás idejét, az engedély érvényességének időtartamát,

- az engedélyezett mennyiséget,

- a felhasználással kapcsolatos esetleges egyéb kikötéseket.

(2) Idegenforgalmi vagy más gazdasági jellegű célra való felhasználáshoz esetenként megállapított díj ellenében lehet a címerhasználatra engedélyt adni. Ez alól kivétel, ha önkormányzati szerv, illetve az önkormányzat által alapított gazdasági társaság, alapítvány kéri a címerhasználatot ilyen célra.

A díj mértékét és a fizetés módját a kérelmező és az engedélyező – a használat jellegét és gyakoriságát figyelembe vevő – előzetes megállapodása határozza meg.

A díjban való előzetes megállapodás az engedélyezés előfeltétele.

(3) Az engedélyezés céljából és az engedélyezett felhasználás módjától eltérő felhasználás esetén az engedély visszavonható.

(4) A megye érdekeit sértő felhasználás, továbbá a megállapított díj meg nem fizetése esetén az engedélyt vissza kell vonni.

(5) A kiadott engedélyekről a Zala Megyei Önkormányzati Hivatal nyilvántartást vezet. A nyilvántartás tartalmazza az engedély megadásának időpontját, az engedély ügyiratszámát, az engedélyes nevét, címét, a felhasználás célját, módját, az engedélyezett mennyiséget, valamint az engedély érvényességének határidejét.

(6) A címer használatára vonatkozóan jelen rendelet alapján kiadott engedély nem mentesíti a kérelmezőt a jogszabályok által az engedélyezett tárgy stb. tervezésére, előállítására, forgalomba hozatalára előírt egyéb engedélyek, hozzájárulások megszerzése alól.

(7) Az engedély megszerzését követően az előállított tárgy stb. egy példányát és annak fényképét is be kell nyújtani.

5. §

Zala megye zászlójának, lobogójának színe világos azúr kék – ezüst. A zászló téglalap alakú, álló vagy fekvő, 1:2, vagy 2:3 méretarányú, világos azúr kék – ezüst színű, amelynek felső harmadában kerül elhelyezésre a megye címere, alatta a fekete betűkkel írott „ZALA MEGYE” felirat. A lobogó azonos színösszeállításban, azonos tartalmi elemekkel, fekvő helyzetben, 1:2 méretaránnyal jelenítendő meg.

6. §

(1) A zászló az alábbi alkalmakkor és esetekben használható:

a) a közgyűlés által használt tanácskozótermekben, hivatalának hivatali helyiségeiben,

b) a megyei önkormányzat által szervezett, vagy a támogatásával megvalósuló társadalmi eseményeken,

c) megkülönböztetésül más megye, város, nagyközség, község részvételével tartott hazai és nemzetközi rendezvényeken,

d) cserezászlóként vagy elismerésként adományozásra,

e) egyéb esetekben.

(2) Az önkormányzati szervek, valamint az önkormányzat által alapított gazdasági társaság, alapítvány a zászlót a 6. § (1) bekezdés b) pontjában szabályozott esetben külön engedély nélkül használhatják.

(3) A 6. § (1) bekezdés c)-e) pontjaiban szabályozott esetekben történő zászlóhasználatot – kérelemre – átruházott hatáskörben a megyei közgyűlés elnöke engedélyezi.

(4) Az engedélyezésre és az engedély visszavonására a címerhasználat engedélyezésére és az engedély visszavonására vonatkozó előírásokat kell értelemszerűen alkalmazni.

7. §

Jelen rendelet szabályainak megsértése esetén a Polgári Törvénykönyvben biztosított személyiségi jogok védelmére vonatkozó eljárás megindítására és annak során a közgyűlés minden korlátozás nélküli képviseletére a megyei főjegyző jogosult.

8. §

Ezen rendelet a kihirdetését követő napon lép hatályba. Hatálybalépésével egyidejűleg hatályát veszti a Zala Megyei Önkormányzati Közgyűlés Zala megye címerének és zászlajának alkotásáról, azok használatának szabályozásáról szóló 1/1991. (II.2.) számú rendelete.

Zalaegerszeg, 2021. március 18.

dr. Mester László s.k. Dr. Pál Attila s.k.

megyei főjegyző a megyei közgyűlés elnöke

**INDOKOLÁS**

1.§-hoz

Zala megye címerének leírása.

2.§-hoz

Zala megye címere használatának lehetséges módjaira vonatkozó rendelkezések.

3.§-hoz

A címer használatára vonatkozó engedély kérelemmel kapcsolatos szabályok.

4. §-hoz

A címer használat engedélyezése és annak feltételei.

5. §-hoz

A megye zászlajának leírása.

6. §-hoz

Zala megye zászlaja használatának lehetséges módjaira vonatkozó rendelkezések.

7. §-hoz

Jogvédelemre vonatkozó felhatalmazás.

8. §-hoz

Hatályba léptető és hatályon kívül helyező rendelkezés.

Jelen rendelet indokolásának közzétételére nem kerül sor.